GRAFI TEDNA

od 22. do 26. maja 2023

Vrednost kazalnika gospodarske klime se je maja še nekoliko znižala, negativen vpliv so imeli kazalniki zaupanja v predelovalnih dejavnostih, trgovini na drobno in v gradbeništvu. Po dveh mesecih pozitivne rasti je bila povprečna bruto plača marca medletno realno nižja za 1,2 %, na kar je vplivala predvsem nekoliko višja lanska osnova in medletno zvišanje inflacije. Kljub medletnemu realnemu znižanju marca je ostala v povprečju prvega četrtletja medletno realno nekoliko višja.

|  |  |  |  |
| --- | --- | --- | --- |
| Gospodarska klima, maj 2023 | | |  |
|  | **Vrednost kazalnika gospodarske klime se je maja še nekoliko znižala (za 0,2 o. t.), nižja je bila tudi medletno (za 5,5 o. t.).** V primerjavi z mesecem prej je bil vpliv kazalnikov zaupanja v predelovalnih dejavnostih, trgovini na drobno in v gradbeništvu negativen, vpliv kazalnika zaupanja med potrošniki in v storitvenih dejavnostih pa pozitiven. V primerjavi z majem lani je bilo zaupanje višje le med potrošniki. Podjetja v predelovalnih dejavnostih in gradbeništvu poročajo o poslabšanju kazalnika skupnih naročil, povezanem z negotovimi gospodarskimi razmerami in šibkim tujim povpraševanjem. V predelovalnih dejavnostih se je poslabšal tudi kazalnik zalog končnih izdelkov, v trgovini na drobno kazalnik prodaje, v gradbeništvu pa so na poslabšanje zaupanja vplivala slabša pričakovanja glede zaposlovanja. | | |
| Povprečna bruto plača na zaposlenega, marec 2023 | |  | |
|  | **Povprečna bruto plača je bila marca, po dveh mesecih pozitivne rasti, ponovno medletno realno nižja za 1,2 %.**Na to je vplivala predvsem nekoliko višja osnova iz marca 2022 in medletno zvišanje inflacije. V zasebnem sektorju je bila povprečna bruto plača medletno realno nižja za 1 %. Najvišja je bila rast v gostinstvu, dejavnosti z velikim pomanjkanjem delovne sile. Tudi v javnem sektorju so bile bruto plače medletno realno nekoliko nižje (za 1,5 %). Nominalno je bila povprečna bruto plača marca medletno višja za 9,2 %, v javnem sektorju za 8,8 %, v zasebnem pa za 9,4 %. V prvem četrtletju je bila medletno zabeležena skromna realna rast (0,5 %, v zasebnem za 1 % ob znižanju v javnem sektorju za 1,4 %). | | |

